钦定古今图书集成/明伦汇编/氏族典/第134卷 > 《廖用贤尚友录》 > 秦裴
## 钦定古今图书集成/明伦汇编/氏族典/第134卷 > 《廖用贤尚友录》 > 秦裴

按《十国春秋》，吴秦裴初从太祖为牙校，引兵三千攻
昆山，拔之，戍其地。光化元年，浙将顾全武攻陷苏州，
裴独守昆山，不可下。裴常使羸兵执旗帜，壮者彀弓
弩，每发矢必洞中重铠，全武为之却者数矣。已而食
尽乃降。彭城王镠诘其久拒状，裴对曰：“力屈而降，非
心降也。裴义不敢负杨公。”王善其言而释之。居浙四
年，得复还。未几，授昇州刺史。烈祖时，克西南行营都
招讨使，将兵击锺匡时于江西。裴既至洪州，军于蓼
洲，诸将请阻水立寨，裴不许。俄匡时将刘楚至，果据
其地。诸将以咎裴，裴曰：“匡时骁将，独楚一人，若师众
守城，不可猝拔，吾正欲以要害诱致之耳。”顷之，破寨
执楚，进围洪州，饶州刺史唐宝请降，裴遂陷洪州，掳
匡时及其司马陈象以归。论克敌功，改洪州制置使。
以指挥使朱思勍、范思从、陈璠从戍江西。三人者，故
烈祖腹心也。会徐温等内忌，三人，遣别将至裴所杀
之。裴由是郁郁不自得，无何卒。